作者:盧綸
標題:和常舍人晚秋集賢院即事十二韻寄贈江南徐薛二侍郎
內容:綸閣九華前，森沈彩仗連。洞門開旭日，清禁肅秋天。霜滿朝容備，鐘餘漏唱傳。搖璫陪羽扇，端弁入爐煙。麟筆刪金篆，龍綃薦玉編。汲書荀勖定，漢史蔡邕專。禦竹潛通筍，宮池暗瀉泉。亂叢縈弱蕙，墜葉灑枯蓮。列署齊遊日，重江並謫年。登封思議草，侍講憶同筵。滄海風濤廣，黝山瘴雨偏。唯應緘上寶，贈遠一呈妍。